### | | | | --- | --- | | | | | --- | | **Byråd** 27. august 2019 Sagsnr. 710-2019-22353 Dok.nr. 710-2019-169061 Sagsbehandler DPJBOJ | | 127.                Godkendelse af revisionsberetning nr. 28 vedrørende årsregnskab 2018 - Åbent

###

|  |  |
| --- | --- |
| Tidl. politisk behandling |  |
| Forventet sagsgang | ØK, BY |
| Lovgrundlag | Lov om kommunernes styrelse |

###

**SAGENS INDHOLD**

Byrådet skal i denne sag tage stilling til
Revisionsberetning nr. 28 vedrørende årsregnskabet for 2018 og endelig
godkendelse af regnskab 2018.

Beretningen omfatter den løbende og afsluttende revision af
regnskab 2018. Den udførte revision har ikke givet anledning til bemærkninger.

I henhold til Bekendtgørelse om kommunernes budget- og
regnskabsvæsen, revision m.v. skal kommunens årsregnskab, revisionens beretning
samt kopi af byrådsprotokollen fremsendes til det kommunale tilsyn. Samtidig
sendes byrådsprotokollen til revisionen.

Revisionens gennemgang af årsregnskabet omfatter
ledelsespåtegningen, ledelsens årsberetning, anvendt regnskabspraksis,
regnskabsopgørelse, balance, obligatoriske oversigter og noter. Endvidere
omfatter revisionen en undersøgelse af, om kommunens regnskabsaflæggelse er
foretaget i overensstemmelse med formkravene i Økonomi- og
Indenrigsministeriets gældende regler.

Herudover er den talmæssige korrekthed og sammenhængen
mellem regnskabet og de enkelte posteringer kontrolleret. Ligeledes er det
påset, om regnskabets udgifter og indtægter har hjemmel i de vedtagne
bevillinger, og om de er i overensstemmelse med gældende love og bestemmelser
samt indgåede kontrakter m.m.

Det er revisionens opfattelse, at årsregnskabet 1. januar –
31. december 2018 i alle væsentlige henseender er rigtigt, dvs. udarbejdet i
overensstemmelse med bekendtgørelse om kommuners budget- og regnskabsvæsen,
revision m.v.

Det er ligeledes revisionens opfattelse, at der er
etableret forretningsgange og interne kontroller, der understøtter, at de
dispositioner, der er omfattet af årsregnskabet, er i overensstemmelse med
meddelte bevillinger, Byrådets øvrige beslutninger, love og andre forskrifter
samt med indgåede aftaler og sædvanlig praksis.

Revisionen har løbende i 2018 revideret de sociale områder,
herunder også arbejdsmarkedsområdet og tilbud til børn og unge med særlige
behov. Revisionen vurderer, at der generelt er etableret hensigtsmæssige og
betryggende forretningsgange mv. på personsagsområderne, samt at der
administreres i overensstemmelse med disse.

Herudover har revisionen gennemgået en lang række
personsager inden for forskellige sagsområder på socialområdet, herunder også
arbejdsmarkedsområdet og tilbud til børn og unge med særlige behov. Her er der
foretaget test af kontroller samt juridisk revision, hvor det bl.a. er
gennemgået, om kommunen har levet op til proceskrav. Gennemgangen har ikke
givet anledning til bemærkninger.

Ud over den almindelige revisionsberetning er der
gennemført lovpligtig forvaltningsrevision og juridisk-kritisk revision af
BPA-ordningerne (Borgerstyret Personlig Assistance) til personer med betydelig
og varigt nedsat fysisk eller psykisk funktionsevne efter servicelovens § 95
(kontant tilskud til hjælp, som den pågældende selv antager) og § 96 (tilskud
til dækning af udgifter ved ansættelse af hjælpere til pleje, overvågning og ledsagelse).

Revisionen vurderer samlet set, at Favrskov Kommune har en
hensigtsmæssig organisering og styring af BPA-området, der i tilfredsstillende
grad kan sikre en effektiv ledelse, styring og sparsommelig drift af BPA-området.

Det vurderes, at Favrskov Kommunes praksis for socialfaglig
opfølgning er hensigtsmæssig og følger gældende regler ift. indhold. Revisionen
konstaterer dog, at der ikke er en fast kadence for opfølgning i sagerne og
tilsyn med BPA-ordningerne. Revisionen har ligeledes konstateret, at der ikke
som loven foreskriver udarbejdes regnskab for de få borgere, som kommunen
administrerer lønudbetaling for.

Social og Sundhed har efterfølgende oplyst til revisionen,
at der er iværksat fast opfølgning og tilsyn med sagerne, samt at der vil blive
udarbejdet en procedure, der sikrer, at regnskaber bliver udarbejdet.

Herudover har revisionen gennemgået kommunens generelle
it-kontroller og udvalgte applikationskontroller for de it-systemer, der har
betydning for kommunens regnskabsføring og regnskabsaflæggelse.

Det er revisionens opfattelse, at kommunen i alle
væsentlige henseender har implementeret hensigtsmæssige interne it-kontroller,
der medvirker til at opretholde informationernes integritet og sikkerheden af
data, som it-systemerne behandler i forhold til regnskabsføringen og
regnskabsaflæggelsen. Endvidere er det revisionens opfattelse, at kommunens
overordnede styring af it-sikkerheden inden for de gennemgåede områder er
tilfredsstillende.

Revisionen har dog konstateret enkelte kontrolmangler i
forretningsgangene og de interne kontroller. Revisionen har i den sammenhæng
anbefalet, at der udarbejdes en forretningsgangsbeskrivelse, der sikrer at
brugere slettes i kommunens brugerdatabase (AD) når disse fratræder.
Brugerdatabasen indeholder oplysninger om brugernes organisatoriske tilknytning
og adgange til it. Job og Økonomi er ved at udarbejde en
forretningsgangsbeskrivelse i forhold til kommunens brugerdatabase.

Endelig har revisionen forespurgt om kommunens arbejde med
databeskyttelseslovgivningen. Gennemgangen har ikke givet anledning til
bemærkninger men revisionen opfordrer til, at kommunen til stadighed har fokus
på området. I den forbindelse opfordrer revisionen til, at der udarbejdes og
implementeres en proces for kommunens tilsyn med databehandlere (leverandører
af it-systemer, hvor leverandøren behandler persondata for kommunen). Som
dataansvarlig er Favrskov Kommune forpligtet til at føre tilsyn med om
databehandlerne lever op til databeskyttelsesforordningen.

Job og Økonomi i gang med at tilrettelægge processen vedr.
tilsynene. I den forbindelse vil Favrskov Kommune forsøge at indgå i
samarbejder med andre kommuner og/eller KL for at effektivisere processen mest
muligt.

Det fremgår af Revisionsberetningens afsnit 1.1, at
resultatet af ordinær driftsvirksomhed viser et overskud på 173,6 mio. kr., og
at resultatet af det skattefinansierede område viser et underskud på 6,5 mio.
kr. Opgørelsen i revisionsberetningen er opgjort med udgangspunkt i Økonomi- og
Indenrigsministeriets autoriserede kontoplan. I [adresse] opgøres
resultatet af ordinær driftsvirksomhed og det skattefinansierede område typisk
anderledes. Den primære forskel er, at kommunen viser jordforsyning og ældreboliger
særskilt.

**ØKONOMI**

Der er ingen økonomiske konsekvenser.

**INDSTILLING**

Direktøren for Job og Økonomi indstiller
til Byrådet:

1.
At regnskab 2018 godkendes endeligt.

2.
At revisionsberetning nr. 28 godkendes og
fremsendes til det kommunale tilsyn.

**BESLUTNING**

***Økonomiudvalget, 20. august 2019:***

Fraværende:Ingen

Indstilles godkendt.

**Bilag**

|  |  |
| --- | --- |
| [adresse] beretning nr. 28 årsregnskab 2018 | 710-2019-130549 |